กทม.ปรับแผนรับมือน้ำท่วม และฝนตกหนักอีก 2 ระรอกวันนี้ พร้อมมอบ ปลัด กทม. เป็นผู้บัญชาการเหตุ
นายชัชชาติ สิทธิพันธ์  ผู้ว่าราชการกรุงเทพมหานคร เปิดเผยว่า จากสถานการณ์ฝนตกหนักต่อเนื่องเมื่อวานนี้ ซึ่งมีปริมาณสูงที่สุดในรอบ 20 ปี ส่งผลให้มีปริมาณน้ำมากในคลองลาดพร้าวและคลองเปรมประชากร กระทบต่อการระบายน้ำในพื้นที่ต่างๆ ซึ่งขณะนี้สถานการณ์น้ำในเส้นทางสายหลักได้ลดลงแล้ว ยกเว้นบริเวณวงเวียนบางเขน และซอยย่อย ถนนรามอินทราฝั่งเลขคี่ ที่ยังมีนำ้ท่วมขังและยังต้องเร่งระบายน้ำอยู่ สำหรับการเตรียมพร้อมรับมือสถานการณ์ฝนวันนี้ ที่กรมอุตุนิยมวิทยาได้คาดการณ์ว่าจะมีฝนอีกระรอกหนึ่งใน ช่วง15.00 น. และช่วง 18.00-03.00 น. ซึ่งจากการติดตามสถานการณ์อย่างต่อเนื่องทำให้ กทม. สามารถคาดการณ์พื้นที่ฝนตกได้ล่วงหน้า และจะมีการปรับแผนบริหารจัดการใหม่ โดยในจุดเสี่ยงน้ำท่วมจะมีการจำกัดปริมาณรถที่จะเข้าไปในพื้นที่ มีการกำหนดเส้นทางเคลื่อนย้ายประชาชน ประสานกำหนดทิศทางจราจร ซึ่งได้สั่งการให้ปลัด กทม. เป็นผู้บัญชาการเหตุ และให้รองปลัด กทม. เป็นผู้อำนวยการเขตในพื้นที่ที่รับผิดชอบแล้ว โดยให้จัดกำลังเจ้าหน้าที่ เคลื่อมือ อุปกรณ์ เข้าพื้นที่ล่วงหน้า 3 ชั่วโมงสำหรับการเตรียมพร้อมของประชาชนขอให้ติดตามสถานการณ์และวางแผนการเดินทางให้ดี